TADYANT N TILELLI : RẒEMAT TIMEḤḌA-NNUN !— May 1, 2014 0 131
Simraw2 n iseggwasen ay-a izrin ɣef tedyant3 n Tilleli. Ad d-nessemktey winna ur issinen d winna ittun : G umenzu g mayyu 1994, ttyamẓen g Imtɣren4 ssa n yimeɣnasen n tmentilt5 tamaziɣt g llan imaslaḍen n umaris6 n Tmesmunt tadelsant Tamettit Tilelli illan g Tizi n Yimnayen. Itteyameẓ Eli Ḥarcerras, Ṭaws M’bark, Eli Ikken, Eumar Derwic, Ḥmad Kikic, Eli Ucna d Saeid Jaefar, acku amun g twada n umenzu g Mayyu g usin iɣarrasen7 ittyarun s tfinaɣ, ar ssuturen ad tili tmaziɣt adɣar-nnes g tmazirt-nneɣ, ad ttuɣer g yiɣerbazen, ittufek-as waddur-nnes amm nettat amm akw tutlayin8 yaḍen.
Tilelli ! Mayed ur issinen Tilelli ? Isem n tmesmunt-ddeɣ igzem amezruy n Umussu amaziɣ g Tmazɣa Tutrimt9. Iga amm tgezzayt irecmen ɣef wudem n Tizi N Yimnayen. Tga amdya10 n waddur d tixxitert. Mayed awed ur issinen tadyant-nnes ? Kigan g yimenɣnasen n Umussu Amaziɣ ssnen mayed ikkan ɣef imaslaḍen n Tilelli. Ssnen is amun ikrafen-ddeɣ n 1994 g mayed issadan tamaziɣt ɣer dat g tmurt-nneɣ. Ssnen idd mayed d akw ikkan deffer n tedyant n Tilelli seg yinaw11 n Ḥasan wiss sin n ɣuct 1994 g isawel, g tikkelt tamezwarut, ɣef useɣri n « tantalatin12 timaziɣin» g uɣerbaz13 ar asnulfu14 n Usinag Ageldan n Yidles Amaziɣ15, ikka-d ikrafen-ddeɣ. Nitni ayed imlen i yinebbaḍen n Merruk is «nekren» Imaziɣen, is ur yad nnin ad uɣulen ɣer deffer.
Meqqar txater tedyant n Tlelli, idrus dɣi mayed issnen mayed ijṛan g 1994 (awed winna issnen idrus mayed ɣifes nnan) acku kigan n twuriwin ayed ittuskaren af ad tettyattu, af ad tettusfeḍ g twengimin n medden. Awed yat tmesmunt d-issektayen ikrafen-ddeɣ. Drusen iɣmisen d idlisen ɣifsen isawalen. Kra n twuri tazedgant urta ɣifsen ttugi. Gan ammi ur ǧin kkin. Ammi ttusfaḍen g twengimin. Kigan n medden ayed iran ad ttun mayed ijṛan. Ffɣen-d imeɣnasen seg ukurmu, ikcem-t umezruy n ukraf-nnsen.
Simraw n iseggwasen ay-a izrin ɣef ikrafen-ddeɣ. Aters16-nnsen waqila ijjey g wulawen n yinekraf d winin yimezdaɣ. Ilaq dɣik ad ittyaru umezruy n tedyant n Tilelli. Tawuri-ddeɣ ilaq ad tt-teg Tmesmunt Tilelli s iɣef-nnes. Tamektit-nnes ilaq ad ttuḥḍu, acku mek tedda imki, qqen ad taccek g ugeḍrur u umezruy. Ay-a nnik ayed igan anaruz17 n icenga n tmentilt tamaziɣt. Ur ilaq ad tt-inn-gulun.
Inekraf n Tilelli nnureẓmen-d g 1994 acku tamentilt-nnsen tga tuɣdimt18. Acku beddan idsen kigan n medden, ssergagen tanbaṭ s uzbu19 d imenɣi-nnsen. Tamektit n yikrafen n Tilelli ilaq awed nettat ad d-tennarẓem seg ukurmu n ifesti g nn-tsul. Tawuri-ddeɣ ilaq ad tt-neddem.
Ilaq ku yan ad d-iger afus-nnes, irẓem timeḥḍa20-nnes, yuru ayenna issen, af ad d-nessekfel ay-a n tmektit. Ad tedder. Ad temɣur. Af ad ur sar tyattu.
A. Azergi
Amawal:
- G uzwel timeḥḍa: archives
- Vingt
- Affaire
- Errachidia
- Cause
- Membres du bureau
- Banderole, sing.: Aɣarras
- Les langues
- Tamazgha Occidentale (Maroc)
- Exemple
- Discours
- Dialectes
- Ecole
- Création
- Ircam
- Blssure
- L’espoir
- Juste
- Résistance
- Archives
kab_Latn kab_Latn kab_Latn kab_Latn kab_Latn kab_Latn kab_Latn szl_Latn kab_Latn kab_Latn fra_Latn fra_Latn sna_Latn fra_Latn fra_Latn jav_Latn fra_Latn fra_Latn cat_Latn fra_Latn kab_Latn bam_Latn fra_Latn kab_Latn eng_Latn fra_Latn fra_Latn fra_Latn knc_Latn